Byrådssalen var fyldt til bristepunktet ved onsdagens møde, og selve afstemningen kom først i gang efter en lang debat, hvor borgere og andre interesserede kunne stille spørgsmål omkring boringerne til politikerne. Beslutningen om at tillade vandindvindingsboringerne blev truffet med 28 stemmer for og 3 imod til glæde for politikerne - men til stor utilfredshed for demonstranterne. Frederikshavn Kommune tager alene beslutningen om, hvorvidt det skal tillades at bore ned i jorden. Hvis der eventuelt skal bores efter skifergas, er beslutningen ikke op til byrådet i kommunen. - Jeg er tilfreds med forløbet. Jeg er rigtig glad for, at vi har kunnet skille tingene ad, siger borgmester Birgit Hansen. Demonstranterne, der indtil nu har haft held med at udskyde projektet, deler ikke Birgit Hansens glæde. - De sender et signal om, at det her er for stort til, at de vil røre ved det. Men så skulle de i samme omgang sige, at det her er for stort til, at de kan håndtere det - og så må de sige nej, siger Jan Rosenkrantz, der er demonstrant.

Opsummering:
Frederikshavn byråd besluttede at tillade vandindvindingsboringer i forbindelse med skifergasboringerne ved Dybvad.